32003R0667
L 096/13
JURNALUL OFÍCIAL AL UNIUNII EUROPENE
REGULAMENTUL (CE) NR. 667/2003 AL COMISIEI
din 11 aprilie 2003
de modificare a Regulamentului (CE) nr. 716/96 de adoptare a unor măsuri de susținere excepționale în favoarea pieței cărnii de vită și mânzat din Regatul Unit
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și de mânzat (1), astfel cum a fost modificat ultima dată prin Regulamentul (CE) nr. 2345/2001 al Comisiei (2), în special articolul 39,
întrucât:
(1)
Articolul 2 alineatele (1) și (3) din Regulamentul (CE) nr. 716/96 al Comisiei (3), astfel cum a fost modificat ultima dată prin Regulamentul (CE) nr. 1176/2000 (4), stabilește prețul pe kilogram de animale integrate în programul prevăzut de acest regulament și rata pe animal la care Comunitatea cofinanțează achizițiile de animale.
(2)
Pentru stabilirea valorii estimate actuale a animalelor în cauză, trebuie să se țină seama de evoluția prețurilor pieței în Regatul Unit din 1997, data ultimei modificări a prețurilor și a ratelor. Cu toate acestea, deoarece în acest stat membru nu s-a înregistrat în această perioadă nici o cotație a prețurilor vacilor, trebuie luată în considerare evoluția prețurilor acestor animale pe piețele învecinate.
(3)
În consecință, prețul de achiziție a vacilor trebuie redus cu 20 %, iar prețul de achiziție a celorlalte animale, cu vârsta de peste treizeci de luni, cu 8 %. Rata de cofinanțare comunitară trebuie redusă în mod corespunzător.
(4)
Regulamentul (CE) nr. 716/96 trebuie modificat în consecință.
(5)
Măsurile prevăzute de prezentul regulament sunt în conformitate cu avizul Comitetului de gestionare a cărnii de vită și de mânzat,
ADOPTĂ PREZENTUL REGULAMENT:
Articolul 1
Articolul 2 din Regulamentul (CE) nr. 716/96 se modifică după cum urmează:
1.
alineatul (1) se înlocuiește cu următorul text:
„(1) Prețul de achitat de către autoritatea competentă din Regatul Unit producătorilor sau reprezentanților autorizați ai acestora în temeiul articolului 1 alineatul (1) este de:
-
0,64 euro pe kilogram din greutatea animalului viu pentru vaci;
-
0,83 euro pe kilogram din greutatea animalului viu pentru celelalte animale.”;
2.
alineatul (3) primul paragraf se înlocuiește cu următorul text:
„(3) Comunitatea cofinanțează cheltuielile suportate de Regatul Unit pentru achizițiile prevăzute la articolul 1 alineatul (1), la rata de 233 euro pentru fiecare vacă și de 302 euro pentru fiecare alt animal care a fost distrus în conformitate cu dispozițiile articolului 1.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică animalelor achiziționate de la 28 aprilie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 aprilie 2003.